**AIŠKINAMASIS RAŠTAS (N)**

**SAVIVALDYBĖS TARYBOS SPRENDIMO PROJEKTUI „DĖL SOCIALINIO BŪSTO NUOMOS SĄLYGŲ PAKEITIMO“**

**1. Sprendimo projekto esmė, tikslai ir uždaviniai.**

 Sprendimo projektu yra siūloma patenkinti savivaldybės socialinio būstų, esančių *(duomenys neskelbtini)* nuomininkų I. M., R. V. ir V. K. prašymus keisti socialinio būsto nuomos sąlygas, nes pagal Metinių gyventojo (šeimos) turto (įskaitant gautas pajamas) deklaracijų duomenis nurodytų nuomininkų deklaruotos pajamos arba turtas daugiau kaip 20 proc. viršija Paramos būstui įsigyti ar išsinuomoti įstatymo (toliau- Įstatymas) 11 straipsnio 2 dalies 2 punkte nustatytą pajamų dydį. Dėl šios priežasties teisę į socialinio būsto nuomą nurodyti nuomininkai yra praradę.

**2. Projekto rengimo priežastys ir kuo remiantis parengtas sprendimo projektas.**

2.1.Socialinis būstas *(duomenys neskelbtini)* (2 kambariai, 52,72 kv. m bendro naudingo ploto) Klaipėdos miesto savivaldybės administracijos direktoriaus 2014 m. rugpjūčio 1 d. įsakymu Nr. AD1-2315 buvo išnuomotas I. M. 3 asmenų šeimai, sulaukusiai eilės socialinio būsto nuomai Socialinio būsto nuomininkų, turinčių teisę į būsto sąlygų pagerinimą, sąraše. Vykdydama Įstatyme nustatytą prievolę, nuomininkė pateikė Savivaldybės administracijai savo šeimos 2014 metų Metines gyventojo (šeimos) turto (įskaitant gautas pajamas) deklaraciją. Nagrinėjant jų duomenis buvo nustatyta, kad socialiniame būste gyvenančios šeimos 2014 metų pajamos buvo 33287 Lt ir 24,4 proc. viršijo Įstatymo 11 straipsnio 2 dalies 2 punkte nurodytą didžiausią pajamų dydį, nustatytą 3 asmenų šeimoms, gyvenančioms Klaipėdos mieste – 26766 Lt.

 2.2. Socialinis būstas *(duomenys neskelbtini)* (3 kambarys, 54,61 kv. m bendro naudingo ploto) R. V. šeimai (4 asmenys), sulaukusiai eilės socialinio būsto nuomai Bendrajame sąraše, buvo išnuomotas 2010 m. gegužės 14 d. Klaipėdos miesto savivaldybės administracijos direktoriaus įsakymu Nr. AD1-910. Vykdydama Įstatyme nustatytą prievolę, nuomininkė pateikė Savivaldybės administracijai 2015 metų Metinę gyventojo (šeimos) turto (įskaitant gautas pajamas) deklaraciją. Nagrinėjant jos duomenis buvo nustatyta, kad socialiniame būste gyvenančios nuomininkės šeimos 2015 metų pajamos buvo12899 Eur ir 43,7 proc. viršijo Įstatymo 11 straipsnio 2 dalies 2 punkte nurodytą didžiausią pajamų dydį, nustatytą 4 asmenų šeimoms, gyvenančioms Klaipėdos mieste, – 8976 Eur.

2.3. Socialinis būstas *(duomenys neskelbtini)* (2 kambariai, 45,36 kv. m bendro naudingo ploto) Klaipėdos miesto savivaldybės administracijos direktoriaus 2013 m. kovo 3 d. įsakymu Nr. AD1-724 buvo išnuomotas V. K. 2asmenų šeimai, sulaukusiai eilės socialinio būsto nuomai Neįgaliųjų asmenų ir šeimų, kuriose yra neįgalūs asmenys, sąraše. Vykdydamas Įstatyme nustatytą prievolę, nuomininkas pateikė Savivaldybės administracijai savo šeimos 2015 metų Metines gyventojo (šeimos) turto (įskaitant gautas pajamas) deklaraciją. Nagrinėjant jos duomenis buvo nustatyta, kad socialiniame būste gyvenančios šeimos 2015 metų pajamos yra 9651 Eur ir 24,4 proc. viršija Įstatymo 11 straipsnio 2 dalies 2 punkte nurodytą didžiausią pajamų dydį, nustatytą 2 asmenų šeimoms, gyvenančioms Klaipėdos mieste - 7752 Eur.

Paramos būstui įsigyti ar išsinuomoti įstatymo, įsigaliojusio 2015 m. sausio 1 d., 20 straipsnio 6 dalyje yra nustatyta, kad savivaldybės taryba, asmens ar šeimos prašymu, įvertinusi socialinio būsto poreikį savivaldybėje, gali priimti sprendimą socialinį būstą nuomoti kaip savivaldybės būstą rinkos kainomis, jei asmens ar šeimos, nuomojančio (nuomojančios) socialinį būstą, deklaruotas turtas (įskaitant gautas pajamas) už kalendorinius metus daugiau kaip 20 procentų viršija Įstatymo 11 straipsnio 2 dalyje nustatytus metinių pajamų ir turto dydžius.

Nors socialinio būsto poreikis Klaipėdos miesto savivaldybėje išlieka didelis, siūloma tenkinti nuomininkų prašymus, nes nuomininkai iš butų išsikelti nepageidauja. Su nuomos pakeitimo sąlygų pasekmėmis ir galimybėmis jie supažindinti. Duomenys apie nuomos mokesčio pokyčius pirmaisiais ir paskesniais metais po nuomos sąlygų pakeitimo yra išdėstyti lentelėje, pridedamoje prie šio aiškinamojo rašto.

**3. Kokių rezultatų laukiama.**

Savivaldybės tarybai priėmus sprendimą, bus patenkinti nuomininkų prašymai ir užtikrintos jų teisės į tolesnę būsto nuomą rinkos sąlygomis.

 **4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Sprendimui įgyvendinti lėšų nereikia.

**7. Galimos teigiamos ar neigiamos sprendimo priėmimo pasekmės.**

Nėra.

 PRIDEDAMA. Asmenų ir šeimų, pageidaujančių keisti socialinio būsto nuomos sąlygas, 2016-07-01 sąrašas, 1 lapas.

Socialinio būsto skyriaus vedėja Danguolė Netikšienė